הוועדה המיוחדת ליישום הנגשת המידע הממשלתי ועקרונות שקיפותו לציבור, כנסת 20, פרוטוקול מספר 60, 2016-11-14 11:22

סתיו שפיר: נפתח את הישיבה שעוסקת בשקיפות בנתוני הדיור, מספר הדירות הריקות הקיימות בישראל ומצב האכיפה ותחזיות של האוצר והמשרדים השונים לשיפור המצב.

סתיו שפיר: כבר כמה שנים, למעשה מאז ועדת טרכטנברג, אנחנו נוגעים פה בכנסת בסוגיה של מה עושים עם הדירות הריקות, ועדת טרכטנברג אמרה שיש בישראל 46,855 דירות שעומדות ריקות.

סתיו שפיר: מדובר ב, אפשר לומר קצת פחות מ- 10% מהדירות שנמצאות בכלל שוק ההשכרה, בשוק הפרטי של השכרת דירות, באמת כמות עצומה של דירות שיש שאלה גדולה מעל, מה היה אפשר לעשות איתן והאם המדינה מייצרת תמריצים או דחיפה או מקלות מספקים כדי לנסות ולהוציא את הדירות האלה לשוק השכירות או לפחות להשתמש במשאב הזה כדי להגדיל את השוק של דיור בר השגה ואנחנו נדבר על דרכים לעשות את הדבר הזה.

סתיו שפיר: בעקבות ועדת טרכטנברג, הוחלט לטפל בסוגיה של הדירות הריקות באמצעות הכפלת ארנונה.

סתיו שפיר: כשהדבר הזה הגיע לוועדת הכספים אני בין היתר ואחרים השמענו קול שאמר שכפל ארנונה על דירות שחלקן, כולן למעשה, דירות שאינן הדירה הראשונה של בעליהם, הרבה מהן דירות שבעליהם בכלל לא חיים בארץ ויש להם אפשרות כלכלית להחזיק בדירות האלה בנוסף לדירות רבות אחרות ולכן להכפיל את הארנונה זה לא בדיוק התמריץ או הענישה המספקת שתגרום להם לשחרר את הדירות האלה לשוק ההשכרה או למכור את הדירות.

סתיו שפיר: הצענו פתרונות אחרים כמו למשל לאפשר לרשויות להגדיל את הארנונה באחוזים רבים יותר ולצבוע את הכסף שיגיע לטיפול בדיור בר השגה בעירייה ודברים מהסוג הזה.

סתיו שפיר: בסופו של דבר הוחלט להעביר את העניין הזה בהוראת שעה שהייתה תקפה לשנתיים, למעשה עד לסוף שנה זו, במהלכה משרד האוצר היה אמור לבדוק את השפעת המהלך.

סתיו שפיר: היה מדובר בפיילוט על הורדת מחירי הדירות לקניה, שיחרור דירות נוספות לשוק השכירות, את היעדים האלה אנחנו כמובן מכירים גם מהוראות אחרות, דברים נוספים שהאוצר התחייב לבדוק בזמנו, בדיקה של תופעות לוואי כגון העלאת שכר דירה, התחמקות, עלויות גבייה בלתי סבירות ועוד.

סתיו שפיר: לקראת סוף מסגרת הזמן להוראת השעה ולאחר שזו כבר תוקנה והפכה לקבועה ביולי כינסנו את הדיון היום כדי לברר האם נעשתה בדיקה שכזאת, מה המסקנות שלה וכיצד הדבר רלבנטי למיסוי נוסף בתחום הזה כפתרון למחירי הדיור והשכירות הגבוהים, אם בכלל.

סתיו שפיר: יש חשיבות אדירה למדיניות קוהרנטית בנושא הזה ולפעילות מהירה, אנחנו יודעים שגם כאן כשהרשויות, ירושלים בין היתר ותל אביב, פנו להחיל את האפשרות הזאת בתחומן לקח להן הרבה מאוד זמן לקבל את האישור והטיפול ארך מעל לשנה עד שהם קיבלו את בקשתם, גם לזה אנחנו נידרש.

סתיו שפיר: הדבר החשוב ביותר, מאחר והיה מדובר בפיילוט אנחנו זימנו לכאן את משרד האוצר כדי להבין מה הבדיקה שמשרד האוצר עשה על תוצאות הפיילוט הזה ואיך ממשיכים אותו.

סתיו שפיר: אני אפתח בעופר ברקוביץ, הוא חבר במועצת ירושלים הם פעילים מאוד בנושא, שיספר לנו קצת על השלכות ואיך הדבר הזה עבר בתחומכם ונעשה את זה חברי כנסת ודוברים לסירוגין.

<עופר ברקוביץ: תודה סתיו, בוקר טוב.

<עופר ברקוביץ: אני קודם כל מברך על הדיון שאני חושב שלא מספיק לעשות צעדים אלא צריך גם לבדוק אותם ואת המשמעות שלהם בשטח וזה דיון חשוב בהיבט הזה ותודה גם על המעורבות שלך באופן כללי בקידום ה נושא, גם בוועדת הכספים אני זוכר את האמירות שלך בעניין הזה.

<עופר ברקוביץ: אעלה שלוש נקודות מרכזיות.

<עופר ברקוביץ: הראשונה היא, שלא פתרנו את הבעיה.

<עופר ברקוביץ: קיימות אלפי דירות ריקות בירושלים ובתל אביב, המהלך הזה כרגע לא מצליח להשיג את ייעודו ולא מצליח להשיג בעיני את המטרה הצודקת של להכניס את הדירות האלה לשוק השכירות.

<עופר ברקוביץ: המשמעויות הן אגב, כמובן על אותם צעירים רבים, משפחות צעירות שרוצות לגור ומתחרות מול אנשים שהכסף שלהם שווה הרבה יותר מחו"ל, בסופו של דבר המשמעות היא שאנחנו לא מסייעים לפתרון מצוקת הדיור, עם מלאי דירות שקיימות בשטח ואפשר לנצל אותן.

<עופר ברקוביץ: אנחנו צריכים לחשוב על צעדים חריפים יותר, כדי לממש את המטרה הצודקת הזאת.

<עופר ברקוביץ: הנקודה השנייה היא, שגם במה שניתן לנו לעשות בעצם הכלים היו מוגבלים.

<עופר ברקוביץ: בדיקה רק של חשבונות מים ללא חשבונות חשמל, מקשה בעצם על איתור דירות רבות.

<עופר ברקוביץ: אני יכול להגיד במספרים, שבעירית ירושלים אנחנו מדברים היום על כ- 1,800 דירות שאותרו וחויבו אחרי כל מיני תהליכים מול דירות נוספות, בעצם הממדים של התופעה גדולה.

סתיו שפיר: 1,800 מתוך כמה?

<עופר ברקוביץ: 1,800, זה בעצם החיוב כרגע בפועל של דירות במס כפול, כשבפועל יש הרבה יותר דירות מכך בשטח.

<עופר ברקוביץ: בזמנו דובר על הערכות של כ- 10,000.

<עופר ברקוביץ: אז גם אם הן היו הערכות מוגזמות - - -

סתיו שפיר: שההערכות כן נעשו לפי נתוני צריכת חשמל, נכון?

<עופר ברקוביץ: חשמל ומים למיטב ידיעתי.

<עופר ברקוביץ: אפשר לזהות עדיין, כל מיני מקרים שבהם רואים שהדירות הן דירות ריקות, בניינים שלמים שיש בהם דירות רפאים ובפועל לא בכולם אנחנו מצליחים להוכיח ולחייב שהדירה היא דירה ריקה.

<עופר ברקוביץ: זאת אומרת, הכלים שלנו היום הם לא מספיק חזקים כדי לממש את ההחלטות או את התקנות שעה שהוחלטו.

סתיו שפיר: אתה מתכוון למצבים שבהם מישהו פותח שם את המים אחת לתקופה ואז לכן אי אפשר לאתר, מה שבמקרה של חשמל היה שונה?

<עופר ברקוביץ: השקיות של הגינה.

<קריאה: השקייה אוטומטית, מפעילים שעון שבת - - -

<עופר ברקוביץ: החרפת הצעדים בעניין הזה וניסיון להביא את הדברים לידי ביטוי בכלים נוספים, לדוגמה מיסוי רכישה, הוא בעצם הכיוון שאליו הכנסת והמחוקקים צריכים ללכת, כי הכלי הזה לא מספיק כדי להביא את התוצאה שתאפשר לנו כמובן את הגמישות המרבית כרשות ואת התהליכים הבירוקרטיים הכי פשוטים כדי להגיע ולהעביר את אותו מסר.

<עופר ברקוביץ: אגב, במקומות מסוימים מהשטח כן מדווחים על זה שזה מעניין את האנשים.

<עופר ברקוביץ: יש תזה האומרת, שאנשים עשירים לא מעניין אותם ההפסד של ארנונה נוספת.

<עופר ברקוביץ: אני מניח שברצף של בעלי הדירות יש כאלה שזה ממש לא מעניין אותם, אבל יש אולי אחוז מסוים שזה כן מעניין אותם.

<עופר ברקוביץ: בסופו של דבר, גם המשאבים העירוניים שיכולים להיווצר מהתקנה הזאת לטובת דיור בר השגה ואני יודע איך לקחת את המשאבים האלה שנוצרים בעירייה ולתרגם אותם לבניית פרויקט דיור להשכרה על שטחים חומים, תקנה 188 לחוק התכנון והבניה.

<עופר ברקוביץ: אין היום הון לעיריות להוציא לפועל בניה כזאת שיכולה לסייע לצעירים, אז בהחלט ברור הקשר שיכול להיות בין מימוש מלא של התקנה וגביית הכספים המדוברים כדי לממש את אותם פתרונות.

<עופר ברקוביץ: אני אגיד עוד דבר, גם תעשיית המלונאות והתיירות במדינת ישראל להערכתי, אני גם אחראי על הפיתוח הכלכלי בעיר, נפגעת כתוצאה מהדבר הזה.

<עופר ברקוביץ: זאת אומרת אנחנו אומרים לאנשים שבאים לשבוע או לשבועיים או לשלושה שזה בסדר שיחזיקו דירות, שבפועל בשביל זה נועדו בתי המלון, חלק חשוב בכלכלה וביכולת לשרת את הקהילה, מגוון משרות, תעשיה שלמה שנוצרת סביב הדבר הזה אז גם האספקט הזה לדעתי הוא אספקט שאפשר - - -

סתיו שפיר: כמה זמן אתם מפעילים את הסיפור של הכפל ארנונה?

<עופר ברקוביץ: בעצם זו השנה הראשונה.

סתיו שפיר: הראשונה?

סתיו שפיר: זה עבר לפני שלוש שנים.

<עופר ברקוביץ: ההחלטה.

<עופר ברקוביץ: אולי הדרגים הבירוקרטיים, יתייחסו לקושי לקבל ולהוציא לפועל את התקנה הזאת.

סתיו שפיר: מאיפה נבע הקושי הזה?

<עופר ברקוביץ: אולי כדאי שמשה, מנהל אגף שומה וגבייה, יתייחס לסוגיה מדוע לא הצליחו לממש את זה קודם.

<משה לוי: ב- 2015 ביקשנו אישור של השרים, אולם כל הבקשה שלנו לשינויים בצו הארנונה נדחתה ב- 2015 ולכן לא יכולנו ליישם את זה.

<משה לוי: ב- 2016 ביקשנו ואישרו לנו.

<משה לוי: בהמשך למה שעופר אמר, היישום מאד קשה.

<משה לוי: אנחנו הסתמכנו על חשבונות המים ולמעשה פגענו בהתחלה ב- 6,500 נכסים.

<משה לוי: טוב שלא חייבנו בהתחלה, אלא שלחנו לתושבים מכתבי התראה שהם עומדים להיות מחויבים בארנונה גבוהה, מאחר והתברר לנו שלמעשה נגענו בציבור גדול של אנשים קשישים, מבוגרים, שגרים לבד וצריכת המים שלהם מאוד מאוד נמוכה.

<משה לוי: כשביקשנו מהם את חשבונות החשמל, ראינו שאפשר ללמוד מחשבונות החשמל הרבה יותר.

<משה לוי: רואים שיש צריכה פחות או יותר סבירה, אתה רואה למשל מי שמשתמש במזגן בקיץ, אתה רואה צריכה גבוהה יותר או חימום בחורף, אתה רואה את זה אצל האוכלוסייה הזאת.

<משה לוי: פנינו גם לחברת החשמל וביקשנו מהם לקבל מידע, עלפי חוק העברת מידע בין גופים ציבוריים, הם סירבו בכל תוקף.

<משה לוי: בסופו של יום הגענו לחיוב של בערך, אחרי כל ההפחתות והבדיקות שלנו, ל- 1,400 דירות שזה בערך נותן חיוב נוסף של 10 מיליון שקל וגבינו סביב 4-4.5 מיליון שקל עד היום.

<משה לוי: 1,400 דירות כרגע מחויבות, אבל עדיין יש הרבה מאוד תהליכים של השגות ושל עררים ושל פניות ושל טענות של תושבים.

<משה לוי: בסיכומו של יום לצערי בגלל שאנחנו מסתמכים רק על מים ולא נתנו לנו כלים אחרים, אנחנו קצת מטרטרים את הציבור.

דב חנין: איזה עוד כלים הייתם רוצים?

<משה לוי: היינו רוצים גם נתונים של חברת חשמל, הייתי רוצה גם נתונים של חברות הגז.

<משה לוי: יש אנשים שמראים לנו גם חשבונות גז, כשיש שימוש בגז.

<משה לוי: מי שלמשל בחורף בירושלים משתמש בגז לחימום, אז יש לו צריכה גבוהה של גז.

<משה לוי: כל אלה נתונים שיכולים לעזור לנו מראש לפי מספרי תעודת זהות של הצרכנים.

תמר זנדברג: אז בעצם מים הוא הדבר היחיד שאתם יכולים לגשת אליו בקלות, כי זה עירוני?

<משה לוי: לא בדיוק עירוני ולא בקלות, כי זו חברה עירונית.

תמר זנדברג: אנחנו עובדים כדי לבטל את זה פה בכנסת, שזה יחזור להיות עירוני ולא חברה עירונית, אבל עדיין חברה עירונית יותר נגישה לך מאשר חברת החשמל או גז שהיא פרטית.

<עופר צבי ברקוביץ: הנחיה לחברות החשמל והגז צריכה לבוא מכאן.

<משה לוי: צריכה לבוא בחקיקה.

תמר זנדברג: כן, אנחנו מבררים.

סתיו שפיר: אני אלך לפי סדר הנרשמים.

סתיו שפיר: חבר הכנסת דב חנין.

דב חנין: תודה גבירתי יושבת הראש על הדיון המאוד מאוד חשוב הזה.

דב חנין: אני שומע בצער את הדברים שאתם אומרים, עופר ואדוני נציג עירית ירושלים.

דב חנין: הבעיה היא מאוד גדולה והיא גם בעיה מאוד מאוד חשובה אבל לפני שאנחנו מגיעים לפרטים שלה אנחנו צריכים לנסות לדעתי בכל זאת להבין למה הבעיה היא כל כך גדולה ולמה היא כל כך חשובה ולמה היא הולכת להיות עוד יותר גדולה בעתיד הקרוב.

דב חנין: אנחנו לא מדברים על בעיה ישראלית, אלא על תהליכים שקורים בכל הערים הגדולות בעולם.

דב חנין: תהליך שבו מרכזי הערים במיוחד, הופכים להיות אתרים להשקעה.

דב חנין: זו דרך של מיצוי הון בכיוון מסוים, שבעצם נועד פחות למגורים או לשימושים ויותר לשמירה ולהגדלה של ההון.

דב חנין: התהליך הזה הוא תהליך מאוד מאוד חשוב.

דב חנין: יש לך מרכזי ערים שבהם אתרים שלמים שייכים לאיזה שהוא משקיע כזה או אחר שהוא משקיע לא בשביל השימוש, כותב עליהם מרקס בקפיטל, סליחה על ההיתלות באילנות גבוהים, זו מערכת שמעדיפה תמיד את ערך החליפין על ערך השימוש.

דב חנין: זה שדירה נועדה למגורים, זה הדבר השני.

דב חנין: קודם כל דירה היא גילום של הון וההון רוצה לגלם את עצמו.

דב חנין: יש עודפי הון בעולם, זה חלק מאי השוויון ההולך ומתגבר בחברה שלנו, יש עודפי הון, ההון מחפש כיוונים להשקעה ונדל"ן זה כיון מאד מרכזי להשקעה וההשקעה הזאת נעשית בלי קשר לשאלה אם אנשים גרים שם או אנשים לא גרים שם, זו דרך לשמירת ההון.

דב חנין: אם לא נתמודד עם התופעה הזו, התוצאה תהיה הרסנית כי יותר ויותר הון ימצא לעצמו דרך להשקיע את עצמו במרכזי הערים, בקומודיפיקציה של העיר, על חשבון האנשים שלא יכולים לגור בעיר הזאת כי אין להם שום יכולת להתחרות עם ההון הזה ולכן הם עפים החוצה.

דב חנין: מה עושים מול הדבר הזה?

דב חנין: אני חושב שאנחנו צריכים לשכלל את המכשירים שאנחנו נתנו.

דב חנין: אני לגמרי בעד הרעיון של לא רק מים אלא גם חשמל, עמיתיי חברי הכנסת בואו אולי נקדם הצעת חוק כזאת שמאפשרת גם נגישות לנתוני החשמל וגם נגישות לנתוני גז, כדי בעצם לעשות את הכלי הזה של הכפלת הארנונה יותר אפקטיבי ולאפשר יישום יותר אפקטיבי בכלי הזה.

דב חנין: אבל אני אומר לכם בצער, שאני לא בטוח שזה מספיק.

דב חנין: כשאנחנו רואים את הרציונל הכלכלי מאחורי גילום ההון בנדל"ן, אני לא בטוח שהכפלת ארנונה תעשה את ההבדל.

דב חנין: גבירתי יושבת הראש, אנחנו צריכים לשאול את עצמנו, גם בוועדה הזאת וגם בוועדות אחרות, מה הם המכשירים הנוספים שאנחנו מוכנים להשתמש בהם?

דב חנין: האם אנחנו מוכנים להגיד שזה דבר לא אתי, שזה דבר לא אפשרי שבנאדם יחזיק דירות ריקות בזמן שיש אנשים אחרים שאין להם בית?

דב חנין: אולי הגיע הזמן שנגיד את זה, אולי הגיע הזמן שנגיד שכן.

דב חנין: אתה לא יכול להחזיק, זה לא ענין כלכלי, לא נעניש אותך בכסף, אנחנו לא נאפשר לך.

דב חנין: אם יש דירה ריקה אנחנו נשתמש בה לשימוש ציבורי.

דב חנין: אנחנו נאפשר אותה לאנשים לגור.

דב חנין: זו גישה אחרת שהגיע הזמן לשקול אותה, כשאנחנו רואים את התופעות האלה שבהן מרכזי הערים ירושלים ותל אביב אבל גם ערים אחרות בהמשך, לאט לאט יהפכו להיות ערים ריקות שהן ערים להשקעה ולא ערים למגורים.

דב חנין: אני חושב שזה אחד האתגרים החשובים ביותר שעומדים בפיננו אם אנחנו רוצים לשמור על היכולת של אנשים לגור בבתים ועל היכולת של ערים להיות ערים של מגורי בני אדם.

דב חנין: תודה רבה.

סתיו שפיר: תודה.

סתיו שפיר: אני רוצה לחזור רגע לעירית תל אביב כדי להבין מה הנתונים אצלם, אנחנו נעשה את זה בזיגזג כדי שנקבל יותר מידע וגם חשוב לי מאוד לשמוע את האוצר כי לשמוע את תשובותיהם התכנסנו כאן היום.

<אלי מלאכי: בנתונים שאצלנו זה רק 1000 דירות.

סתיו שפיר: מתוך כמה מוערכות?

תמר זנדברג: איך אספתם את הנתונים ואיך הגעתם אליהם?

סתיו שפיר: לא, 1000 שהם גובים.

<אלי מלאכי: השאלה איך אתה מגדיר מה זו דירת רפאים.

<אלי מלאכי: כל רשות מחליטה, ובתל אביב החלטנו שאם הצריכה היא ממש 0 אז זו דירת רפאים.

תמר זנדברג: של מים?

<אלי מלאכי: של מים.

תמר זנדברג: בלבד.

דב חנין: אז אם יש מערכת השקייה לעציץ, אתה אומר אבוד לנו?

<אלי מלאכי: אז אנחנו הופכים את העציצים מול האזרח.

ישראל אייכלר: 0 בשנה או בחודש?

<אלי מלאכי: 0 בשנה.

<אלי מלאכי: גבירתי, לא מסתדר לי הנתון הזה, הנתון שציטטתם ממשרד האוצר שאומר שיש 40000.

<אלי מלאכי: איפה נעלמו 40000?

סתיו שפיר: 48,000.

<אלי מלאכי: 48,000.

<אלי מלאכי: אם אני וחברי, תל אביב וירושלים יש לנו רק 2000 דירות.

<אלי מלאכי: אז איפה בעצם אנשי ההון משקיעים?

<אלי מלאכי: הם משקיעים את זה איפה?

<אלי מלאכי: באור עקיבא?

<אלי מלאכי: זה צריך להיות דווקא בתל אביב, אז המספרים האלה לא מספרים את הסיפור שאתם רוצים להביא.

<אלי מלאכי: לכן אני רוצה - - -

סתיו שפיר: כמה להערכתכם יש בתל אביב?

ישראל אייכלר: מה התשובה שלך לשאלה?

<אלי מלאכי: אני אגיד לך מה אני חושב, אני חושב שהמאגר, דיברת על ההשקעה ההונית, אדם שמשקיע בדירת מגורים בהשקעה כלכלית לא מחכה שהמחיר של הדירה יעלה, הוא לוקח בחשבון שהוא משכיר אותה.

<אלי מלאכי: אם הוא לא משכיר אותה זה לא שווה.

דב חנין: למה?

דב חנין: זה מגלם הון.

דב חנין: עדיף להשכיר, אבל זה מגלם הון.

<אלי מלאכי: הרווח שלו זה בהשקעה בשכירות.

<אלי מלאכי: זאת אומרת בתל אביב אדם שלא משכיר את הדירה הוא מוותר על 80,000- 90,000 שבל בשנה ובא החוק הזה, הוראת שעה, מטיל עליו עוד נטל מס של 8000-9000 שקל.

<אלי מלאכי: אני כמנהל ארנונה לא יכול להתמודד עם העניין הזה שבא אדם ואומר לי תשמע, אני גר בדירה.

<אלי מלאכי: אז אני אומר לו, תשמע, יש לך 0 מים.

<אלי מלאכי: אז הוא אומר לי אני הולך למכוני כושר, הולמס פלייס, יש לי חברה פה, אני רק בא לישון.

<אלי מלאכי: עכשיו מה אני צריך לעשות?

<אלי מלאכי: להביא אותם להגיד או קיי, אני לא יודע, יש חוק, לכו לבתי משפט.

<אלי מלאכי: אני גם חושב שכל הטיפול הזה הוא לא במכשיר של ארנונה.

<אלי מלאכי: אני חושב שארנונה זה לא המכשיר לטפל בבעיה כזאת.

<אלי מלאכי: ארנונה זה שירותים.

<אלי מלאכי: זה לא מכשיר מיסויי שאני רוצה עכשיו לשנות הלכי רוח בציבור אני עושה את זה דרך הארנונה.

סתיו שפיר: מה המכשיר?

<אלי מלאכי: כל מס אחר.

<אלי מלאכי: כמו שעשו על דירה שלישית, לא במסגרת ארנונה.

<אלי מלאכי: זה לא תפקיד של העיריה, זה לא תפקיד של פקיד בעירייה לבוא ולעקוב אחרי אנשים ולהגיד מי גר פה ומי לא גר פה.

<אלי מלאכי: יש מגוון שלם.

סתיו שפיר: אבל זה נותן לעירייה כלים להגדיל את שוק השכירות.

<אלי מלאכי: אוקיי.

<אלי מלאכי: בגלל זה זו הייתה הוראת שעה.

<אלי מלאכי: הרעיון הוא יפהפה, אבל אתה משקיע כל כך הרבה בשביל מיליון שקל אחד שאני עדיין לא יודע, כי יש לי 200 בוועדות ערר בבתי משפט, ויש אנשים שרוצים כבר להגיש תביעות, שהמכשיר הזה הוא לא חוקתי בכלל.

סתיו שפיר: אלי, חשבתם לנסות להרחיב את זה ולא ללכת רק על מי ש, בהנחה שאנחנו יודעים שאנשים מפעילים גם מערכות השקייה אוטומטיות.

<אלי מלאכי: לא, הם לא עשו את זה עדיין, כי החקיקה הייתה רטרואקטיבית.

<אלי מלאכי: זאת אומרת אנחנו אמרנו ב- 2015 תחייב על נתונים שכבר היו, אז אדם לא יכול לשנות את הצריכה שלו באופן רטרואקטיבי, אבל השוק משתכלל בסופו של דבר.

יעקב אשר: אבל הדירות האלה הן לא רפאים כל השנה.

יעקב אשר: אתה יכול לעשות ממוצע שנתי ולראות שבחודשיים - -

<אלי מלאכי: לא, החוק אומר תשעה חודשים.

<אלי מלאכי: עכשיו ה- 40,000 שנקבו, יכול להיות שבנקודת זמן השכירות היא חיכוכית.

<אלי מלאכי: כמו שיש אבטלה חיכוכית.

<אלי מלאכי: עד שאדם משכיר את הדירה שלו, לפעמים אדם אומר תשמע, הבן שלי בצבא, עוד מעט הוא משתחרר, הולך ללמוד רפואה, אני אחכה עוד 4-5 חודשים ואז בא מנהל הארנונה אומר לו תשמע, תשעה חודשים 0, הוא לא מתכוון להשאיר את הדירה ריקה לנצח נצחים.

<אלי מלאכי: זה לא הגיוני גם.

סתיו שפיר: יש אנשים שלא רוצים, אין להם שום אינטרס להשכיר את הדירה.

<אלי מלאכי: אוקיי, אז בואו נגיד שאתם צודקים, זה רק 1000.

<אלי מלאכי: זה לא - - -

סתיו שפיר: זה 1000 שהגעתם אליהם.

<אלי מלאכי: אני מצאתי 1000.

תמר זנדברג: זה רק מה שמצאת כי שמת קריטריון מאוד מחמיר.

<אלי מלאכי: בואי תעזרי לי למצוא יותר.

<אלי מלאכי: אני לא יודע איך מוצאים יותר.

סתיו שפיר: סליחה חברים, גם 1000 דירות בתל אביב זה - - -

<אלי מלאכי: לא אמרתי שלא.

<אלי מלאכי: רק אני רוצה להגיד שחברי אמר 1,800, אני אומר, אלה רק דירות שחשודות כרפאים.

<אלי מלאכי: כי קבענו ש-0 זה ריק.

<אלי מלאכי: זה שפקיד קבע מה שקבע - - -

דב חנין: העניין הוא שעציץ אחד לא הופך את זה לדירת לא רפאים.

דב חנין: עציץ עם מערכת השקייה עדיין לא הופך את הדירה ללא דירת רפאים.

תמר זנדברג: או שכן או שלא, זה מה שהם מצאו בוודאות.

תמר זנדברג: בסדר.

<אלי מלאכי: זה חשוד, זה רק חשודים.

תמר זנדברג: מה זה חשודים?

תמר זנדברג: זה שאדם מערער, זו החלטה שלכם.

תמר זנדברג: בנאדם הולך לערער, זו זכותו.

<אלי מלאכי: נכון אבל בוא נבדוק בסוף, אל תבדקי בהתחלה על החלטה פקידותית כי המחוקק אמר מה זו דירת רפאים.

תמר זנדברג: תקשיב, כשעירית תל אביב הלכה לתכנית השימור כל אחד מה- 1000 שהיא הכריזה הלך לדיון משפטי.

סתיו שפיר: חבר הכנסת אייכלר בבקשה.

ישראל אייכלר: כבוד יושבת הראש, אנחנו לפעמים בחיים מגלים דברים שלא היינו מאמינים, למשל שטרמפ נבחר, אבל זה לא משנה.

ישראל אייכלר: באתי פה לדיון מתוך הנחה שיש 40,000 דירות ריקות וזה יכול להביא ישועה לשכירות, אני יוצא מפה ממש מבולבל.

ישראל אייכלר: יושבים פה ירושלים ותל אביב ומספרים לי על 2,400 דירות בירושלים ובתל אביב, אז נשאר רק באור עקיבא ובנתיבות, משהו פה לא מסתדר לי.

ישראל אייכלר: יכול להיות שבזבזנו סתם את הזמן שבאנו כי אם מדובר ב- 3000 דירות, אז בסדר, אבל חבל על הזמן.

סתיו שפיר: הם דיברו על דירות שמהן מצליחים לגבות את הארנונה הכפולה, לא על כמות הדירות הריקות.

סתיו שפיר: אמר עופר ברקוביץ שאצלם יש הערכה של 10000 דירות ריקות.

ישראל אייכלר: מה זה הערכה?

ישראל אייכלר: הערכה זה שאני - - -

סתיו שפיר: הערכה היא שיש 48,000 דירות ריקות בארבע ערים מרכזיות.

ישראל אייכלר: גם כשאני נוסע בשכונות מסוימות אני אומר "וואו, כל השכונות רפאים", אבל בפועל זה לא כך.

סתיו שפיר: לפני שנתיים היו 0.

סתיו שפיר: עכשיו יש 1000.

ישראל אייכלר: אנחנו צריכים לדעת באמת מהם המספרים האמיתיים.

ישראל אייכלר: אם מדובר בעשרות אלפים, בהחלט צריך לעשות משהו.

ישראל אייכלר: כמו שאמרו, הארנונה לא מפחידה את האדם שלא משכיר את הדירה שהוא יכול לקבל כל חודש מה שכל הארנונה עולה בשנה.

ישראל אייכלר: אני חשבתי על רעיון ובשביל זה גם באתי.

ישראל אייכלר: בשעתו הגשתי הצעת חוק, "חוק פיצול דירות" ונדמה לי שכולכם תמכתם בדבר הזה, כי אני רוצה להביא מוטיבציה לבעל הדירה להשכיר אותה.

ישראל אייכלר: נניח שהוא אדם שמגיע חודשיים בשנה או חודש בשנה לארץ ואני אומר לו, אתה יודע מה, תפצל את הדירה, תשכיר חדר מהדירה לזוג צעיר או לרווקים, סטודנטים, חלק תשמור לך כשאתה בא, שיהיה לך את הרהיטים שלך.

ישראל אייכלר: זה יכול להיות זרז עצום.

ישראל אייכלר: ראשי העיריות אגב מתנגדים לפיצול הדירות.

ישראל אייכלר: מה שקרה בשבוע שעבר, עשו חוק שרק בווילות גדולות בצמודי קרקע עם שתי חניות מותר להם לפצל.

ישראל אייכלר: מה עשינו?

ישראל אייכלר: כלום.

ישראל אייכלר: לא עזרנו לא למחירי השכירות, לא הוצאנו עשרות אלפי דירות להשכרה.

ישראל אייכלר: אם היינו עושים פיצול דירות, חוק פיצול דירות שמאפשר לאדם שיש לו דירה גדולה לפצל ולתת חלק, דירה קטנה, להשכיר למי שרוצה, היינו מוציאים לרחוב עשרות אלפי דירות וגם מעודדים את האנשים ששומרים את הדירות שלהם.

ישראל אייכלר: אני מניח שיש הרבה תיירים שבאים, לא רק בהשקעה של קרל מרקס, אלא יש אנשים שבאים חודשיים בשנה לארץ, הם לא רוצים שמישהו יקלקל להם את הריהוט שלהם.

ישראל אייכלר: אם הם היו יכולים לפצל חלק מהדירה, להשכיר חלק מהדירה, הייתם מוציאים לשוק את כל אותן הדירות - - -

<קריאה: זה נעשה, אגב.

ישראל אייכלר: אם זה נעשה זה דבר חשוב, צריך לתת להם מוטיבציה להשכיר, זה הרעיון.

יעקב אשר: מה האפיון של גודל הדירות?

<אלי מלאכי: 70-80 מטר, בנטו.

<אלי מלאכי: אני רוצה להגיב על מה שנאמר.

<אלי מלאכי: יש אתר שנקרא AIR B

סתיו שפיר: זה אתר שאפשר להשכיר דירות גם ללילה.

<אלי מלאכי: אותו אדם לא צריך לפצל את זה פיזית, הוא מפצל את זה תאריכית.

<אלי מלאכי: הוא מתגורר בבית בחודשיים שהוא נמצא וכשהוא לא נמצא, הוא מעביר את זה לאתר ומשכיר את זה.

<אלי מלאכי: זה הפוטנציאל הגדול יותר, זה אלפי דירות.

תמר זנדברג: זה מתווסף לחדרי המלון.

<משה לוי: זו תופעה שקיימת גם בירושלים, ה- AIR B

סתיו שפיר: אתה מדבר על הדירות הריקות או על ה- AIR B

<משה לוי: אני מדבר על ה- AIR B

סתיו שפיר: זה נושא אחר.

<משה לוי: אני אחייב אותן ואז אם הם לא יהיו דירות לתיירים הן יהיו מושכרות לטווח ארוך לדיירים וזה פוטנציאל אדיר, הרי אתם מחפשים ששוק הדיור יהיה יותר גדול.

<אלי מלאכי: מה זה 1000?

<אלי מלאכי: 1000 זה לא עושה תמורה.

<אלי מלאכי: אבל 10000 כן.

תמר זנדברג: תודה סתיו על הדיון הבאמת חשוב הזה, אני רוצה להגיד קודם כל בפתח הדברים, אנחנו באמת כבר כמה שנים בטח מאז המחאה החברתית אבל אולי אפילו לפני כן, מחפשים כל מיני מכשירים קטנים כגדולים להתמודד עם שוק הדיור ואני חושבת שזו הממשלה, זו כבר הממשלה השניה מעלה על ראש שמחתה דווקא נושאים אחרים בשוק הדיור.

תמר זנדברג: אם זה מחיר למשתכן ואת הבניה ואת הביקוש, אחת הבעיות המרכזיות של הערים הגדולות, וזה באמת לא מקרה שזה הפך להיות עניין באמת של תל אביב וירושלים ולא בכדי כי אלה גם ערים גדולות ואלה ערים שנתח משמעותי מהן, בתל אביב רוב בירושלים לדעתי כמעט רוב, מבוסס על שכירות.

תמר זנדברג: אני חושבת שכל משבר הדיור אנחנו לא מספיק שמים דגש על השכירות כזרוע, כרגל משמעותית בשוק הדיור ובנסיון לייצר אותה.

דב חנין: לא רק שלא שמים דגש אלא נלחמים נגד זה.

תמר זנדברג: נכון.

תמר זנדברג: הרבה פעמים נלחמים נגד זה.

תמר זנדברג: קודם כל שכירות זה נותן פתרון דיור הרבה יותר גמיש למגוון אוכלוסיות הטרוגני.

תמר זנדברג: דבר שני, זה שוק שהוא מאפשר את ההטרוגניות גם של העיר, אני מצטרפת לדברים של חבר הכנסת דב חנין, יש כאלה שחושבים שהערים שלנו והבתים שלנו והשכונות שלנו הפכו לבורסת ההשקעה של מישהו.

תמר זנדברג: אין לי את העומק התיאורטי כמוך, אבל אפשר לראות את זה נורא ברור וכל פתרון שבאים להציע, ובאמת כאן לפעמים זה פתרונות קטנים.

תמר זנדברג: זה חיוב ארנונה, וכן, אותן 1000 ואותן 1400, 1800 לפני שנתיים או שלוש לא היו, לא שמנו את האצבע על התופעה הזאת, בטח ובטח לא גבינו על זה כפל ארנונה, לא הפנינו שום זרקור ציבורי לתופעה הזאת אז זה כבר, מסבירים לנו מצד אחד למה זה לא טוב ומצד שני למה זה לא מספיק.

תמר זנדברג: מדברים על מס דירה שלישית וכל הביקורת שהשמענו ונשמעה גם מהאופוזיציה, אבל התמודדות עם הרציונל שהבתים שלנו ואני אומרת את זה בתור מישהי שגרה בשכירות, הפכה להיות בורסת ההשקעות של מישהו.

תמר זנדברג: אז יותר חשוב להגן על ההשקעה מאשר על הבית שלי, זה עולם הפוך.

תמר זנדברג: אותו דבר עם מחירי השכירות.

תמר זנדברג: אנחנו באים ומציעים פיקוח על שכר דירה, באים ומציעים את הדבר הקטן של חלוקה בדמי התיווך אז כל הזמן רק מכאן עד הודעה חדשה מסבירים לנו למה לא ולמה זה לא טוב ואם זה טוב, למה זה לא יהיה מספיק.

תמר זנדברג: הגיע הזמן שנתמודד אחת ולתמיד עם הבעיה הזאת בשוק השכירות, זה משפיע על עליית המחירים, זה משפיע על היצע הדירות לשכירות וכן, אתה יודע מה, אתה אומר אדם בתל אביב מפסיד 80000, 90000 בשנה, תאר לעצמך לאן הגענו, כמה יש שמוכנים לוותר על זה.

תמר זנדברג: איזו חלוקה לא שוויונית של ההכנסות, של ההון ושל הזכות לדיור, של הזכות לבית.

תמר זנדברג: הדירות הריקות האלה זה הבתים שלנו וכן גבירתי יושבת הראש אני חושבת שגם על - AIR B

<אלי מלאכי: אלפי דירות.

<אלי מלאכי: הדירות רפאים זה צל חיוור.

תמר זנדברג: אלפי דירות, שאדם קונה אותן, אנשים קונים אותן בשביל להשכיר לתקופות קצרות ולא מדובר כמוני שאני נוסעת לחופשה אז אני מחליפה עם מישהו ואני חוסכת עלויות, דבר מבורך, אנחנו בעד, אנחנו בעד תחבורה שיתופית ואנחנו בעד מלונאות שיתופית והכל ואם למלונות יש בעיה עם זה אז שיורידו מחירים אבל אותן דירות שהפכו להיות שוב אמצעי של ההון להשכיר לתקופות קצרות ולהפוך את עצמם לבתי מלון לעסק לכל דבר בלי שמשלמים על זה שום מחיר עסקי, גם על זה אני חושבת שזה עניין מרכזי לוועדה הזאת כדי לאתר איך זה קרה וכן, מה הדרכים שלנו כרגולטורים להתמודד עם זה כי מלונאות אין דינה כמגורים.

תמר זנדברג: חד משמעי.

סתיו שפיר: האם בכלל נעשתה בדיקה רצינית של - - -

תמר זנדברג: בברלין נתנו על זה את הדעת אגב.

סתיו שפיר: אני חייבת לספר אנקדוטה לכולכם.

סתיו שפיר: לפני כמה שנים עשיתי ניסוי, נכנסתי לאחד מבנייני היוקרה בתל אביב ובאתי לבדוק את מחירי השכירות.

סתיו שפיר: נכנסתי לדירה פיצפונת שעלות השכירות החודשית הייתה משהו מופרך ומשוגע לחלוטין, 3000 דולר.

סתיו שפיר: העמדתי פנים שבאתי לשאול כמה עולה שכירות ואם אפשר לגור שם, באחד הבניינים באמת היוקרתיים ביותר בעיר, בעל הדירה לא בארץ והמתווך אמר לי שזאת העלות.

סתיו שפיר: אמרתי לו: "תגיד, אני יכולה גם להעביר פה את הפסנתר שלי, זה יהיה בסדר, זה לא יעשה רעש לשכנים?

סתיו שפיר: " הוא הסתכל עלי בחיוך ואמר לי "איזה שכנים?

סתיו שפיר: על מה את מדברת?

סתיו שפיר: אין פה אף אחד, הבניין ריק.

סתיו שפיר: תביאי מערכת תופים, הכל בסדר".

סתיו שפיר: הבניין עמד ריק, ממש לחלוטין.

סתיו שפיר: דירות שעומדות ריקות כל השנה, פעם בשנה מגיעים הבעלים או המשפחה אולי לאיזה חופשה של שבוע- שבועיים, ביתר הזמן הבניין הזה שהוא גם במקרה הספציפי הזה הרס את הנוף, לתושבים של השכונות שמסביב, באזור הזה חיים גם הרבה מאוד סטודנטים בבניינים הישנים שליד הבניין הזה והוא פשוט מצל עליהם חצי מהיום, אבל הדבר הזה עומד ריק לחלוטין, אין שום אינטרס להשכיר ואלה העלויות של השכירות, עלויות מטורפות.

סתיו שפיר: אבל פשוט לא משכירים, זה פשוט לא חשוב למי שמשקיע.

<אלי מלאכי: איך החוק פותר את זה, את הבעיה הספציפית הזאת?

סתיו שפיר: צריך לתמרץ אותם להוציא אותם, לשחרר את הדירות האלה לשוק ההשכרה או לא להשקיע בדירות האלה מלכתחילה, לתת אפיקי השקעה אחרים - - -

<אלי מלאכי: זה לא פותר את הבעיה.

תמר זנדברג: אני גרה בבניין, לא בבניין מהסוג שאני יודעת בדיוק על מה סתיו מדברת וזה בדיוק ככה.

תמר זנדברג: אתה גם רואה את הבניין הזה בלילה, אתה רואה אולי כמה אורות דולקים וכל השאר חשוכים.

תמר זנדברג: אני גרה בבניין ישן.

תמר זנדברג: תבוא אלי, אני לא רוצה להסגיר פרטים, כמה מהדירות לא גרים בהן אנשים באופן קבוע.

תמר זנדברג: אתה יודע את זה טוב מאוד.

תמר זנדברג: מה שאני אומרת בסך הכל זה שאנחנו באים ונותנים כלים ובאמת הרבה מהכלים האלה, אני חייבת להגיד, הגיעו מהשטח מרשויות מקומיות וחייבים לתת כאן קרדיט באמת לחברי מועצת עיר, הגיעו מאקטיביסטים, מפעילים, מארגונים והתחושה היא שכל הזמן, גם משרדי הממשלה וגם אנשים, אני מקשיבה לשניכם ואנחנו רוצים לעזור לכם למצוא פתרונות אבל כל הזמן אנחנו שומעים למה לא.

תמר זנדברג: ובניתים בשטח עוד דירות ריקות, עוד מחירים עולים, פחות שכירות וכולי.

סתיו שפיר: אנחנו נעבור לאוצר ונחזור אליכם, יהיה עוד סבב.

<אלי מלאכי: לעמוד מול תושב ולהגיד לו רק על הבעיה של המים, והוא אומר לי "על שירותים כימיים שמעת?

<אלי מלאכי: " אז אני נכנס איתו לבדיחותא.

תמר זנדברג: אנחנו מבינים אתכם, אני לא סתם אמרתי, הייתי חברת מועצה בעירית תל אביב יפו כשהייתה תכנית השימור.

תמר זנדברג: תכנית השימור, 1000 בתים, אונסקו הכיר, בכל אחד מהבתים היו תביעות ותביעות פיצויים.

תמר זנדברג: אנחנו מבינים אתכם, זו העבודה שלנו של כולנו, זה התפקיד שלכם, בסדר, אנחנו כאן גם כדי לעזור לכם למצוא את הפתרונות אבל גם כדי להתוות את הדרך והאם לקחת איזה מונה ואיך למצוא את הדרך לעשות את זה, כן, זו עבודה סליחה, שלכם, זו עבודה של כולנו אפשר לדבר על זה אבל זה לא יכול להוות חסם מפני לעשות מה שצריך לעשות.

דב חנין: יש פה נציג של משרד המשפטים?

סתיו שפיר: עוד רגע נגיע לנציג של משרד האוצר, אבל לפני זה, ועד שוכרי הדירות.

סתיו שפיר: אחר כך אוצר ואחר כך יהיה סבב ב'.

<אוהד מזרחי: אנחנו כמו כל מי שיושבים פה מברכים על המאמצים של הממשלה ושל חברת הכנסת סתיו שפיר מזה שנים לטפל בסוגיית השכירות במדינתנו.

<אוהד מזרחי: לצערנו התפיסה הרווחת היא, צריך להוריד את המחירים של הדירות לקנייה, אבל אין מספיק השתדלות למאמצים למצוא פתרונות רלבנטיים לשוכרי דירות.

<אוהד מזרחי: שכירות דירה הינה אורח חיים רגיל לגמרי באירופה ובארצות הברית אנשים שוכרים דירה לעשר ולעשרים שנה, זאת אומרת הפתרונות והתפיסה שלנו צריכה ללכת יותר לכיוון של שכירות כאורח חיים רגיל ובסיסי מאשר הרעיון לאיך משחררים דירה ומוציאים את החלום שלנו לקנות דירה כרלוונטי שזה גם חשוב אבל לצערי במציאות של ימינו ושל אנשים צעירים כמונו גם לקנות דירה אם המחירים שלהם ירדו בחמש השנים הקרובות זה קצת לא פרקטי.

<אוהד מזרחי: ההתמקדות ב'איך' כשדיברתם על אמצעי המדידה שלכם, חייבים לשים על זה את הדגש כי יש דרך למצוא ואין מצב שזה רק 1000 דירות בירושלים ובתל אביב.

<אוהד מזרחי: הדירות האלה הן דירות יוקרה, הן לא דירות שמיועדות לסטודנטים, לצערי גם לא דירות שמיועדות לזוגות צעירים, גם אם יפצלו את הדירות.

<קריאה: פנטה

<קריאה: אוז ב- 5 מיליון שקלים לא תפצל אותה לשתי דירות סטודנטים, זה פשוט לא יכול לקרות.

ישראל אייכלר: לא, חלק מהדירה הוא ישחרר.

תמר זנדברג: תבואו לראות אצלנו איזה דירות עומדות ריקות.

תמר זנדברג: או מושכרות ל - - -

<עופר צבי ברקוביץ: יש בירושלים הרבה דירות ברחביה שגרים דירה ליד סטודנטים והדירה היא דירת רפאים, אני לא מסכים עם ההנחה שהדירות האלה לא יכולות לשמש אנשים צעירים.

<עופר צבי ברקוביץ: יש כאלה מסטרנטים שישכרו את הדירות היותר יקרות, צריך להרחיב את היצע שוק השכירות ואחת הדרכים לעשות את זה היא באמצעות הנכסים האלה, תיכף נדבר גם על נכסים נטושים, עוד איזה 400,000 מטר רק בירושלים שעומדים כפילים לבנים ולא משתמשים בהם.

תמר זנדברג: נכסים מסחריים?

<עופר צבי ברקוביץ: לא.

<עופר צבי ברקוביץ: דיור, תעסוקה.

<אלי מלאכי: עופר, רק מס ועד 3000 שקל.

תמר זנדברג: אז מה ההבדל בין דירות, למה אתה מתכוון?

<עופר צבי ברקוביץ: לא, אתה ממש לא מכיר את המצב אלי.

<עופר צבי ברקוביץ: תבוא לבניין ברחביה שאני גרתי בו כסטודנט ותראה כמה דירות שם דירות ישנות עומדות ריקות ותבין.

<עופר צבי ברקוביץ: ואין שם שום ועד בית ושום דבר.

סתיו שפיר: נשמע את התשובות של האוצר.

סתיו שפיר: אני בטוחה שיהיו עוד הרבה שאלות והצעות.

<יובל טלר חסון: אני רוצה להתחיל בתיקון עובדתי לגבי התקנות.

<יובל טלר חסון: התקנות טרם חודשו, התקבלה החלטת ממשלה על הארכת התקנות, התקנות אמורות להגיע עוד לכנסת לדיון לאחר שמשרד הפנים יכין את טיוטת התקנות, יגיש אותם לוועדת הכספים והן יידונו בוועדת הכספים בדיון נוסף.

סתיו שפיר: מה זה אומר, שעכשיו הם לא יכולים להמשיך עם ה- - -

<יובל טלר חסון: ל- 2016, התקנות עדיין בתוקף.

סתיו שפיר: כלומר החל מעוד חודשיים כבר אי אפשר.

<יובל טלר חסון: נכון.

<יובל טלר חסון: משרד הפנים עובד על טיוטת התקנות, הן תועברנה לאישור ועדת הכספים ואני מציע שככל שיש - - -

סתיו שפיר: אתם צריכים להוסיף גם כמה ימים בשבוע אם אתם רוצים שוועדת הכספים תדון גם בזה.

סתיו שפיר: תוסיפו את זה לחוק ההסדרים אני בטוחה שיש בכוחו גם להאריך את הזמן.

דב חנין: פשוט יכולים להוריד כמה סעיפים אחרים.

דב חנין: זה נראה לי יותר הגיוני.

סתיו שפיר: אז מה הבדיקה שאתם עשיתם?

סתיו שפיר: זה הודגם כפיילוט ב- 2013.

<יובל טלר חסון: זה הודגם כפיילוט, לצערנו בגלל העיכוב ביישום של ההחלטה אנחנו עוד לא יודעים להגיד בצורה מפורשת כמה התקנות בפועל הועילו.

<יובל טלר חסון: אנחנו כן יודעים להגיד את אותם מספרים שהציגו גם נציגי עירית ירושלים גם נציגי עירית תל אביב וגם עירית חיפה שלדעתי לא מיוצגת פה.

סתיו שפיר: לא נמצאת פה.

סתיו שפיר: גם בנתניה.

ישראל אייכלר: כמה יש בחיפה?

<יובל טלר חסון: בחיפה קיבלתי נתון לא סופי, אבל מדובר על מאות דירות.

<אלי מלאכי: מאות דירות זה 1000.

סתיו שפיר: מאות דירות זה 200 או 900?

<יובל טלר חסון: משהו שהוא בין לבין.

<יובל טלר חסון: זה לא מדויק ביחס למספרים, כשמצד אחד נמצאות ירושלים ותל אביב ומצד שני חיפה.

<יובל טלר חסון: גם בנתונים של הלמ"ס לגבי מספר הדירות הריקות, מדובר על מספר דירות פחות יותר לכן הסבירות שבאמת מדובר באותם היקפים - - -

ישראל אייכלר: מה אומר הלמ"ס בחיפה?

ישראל אייכלר: כי יש תחושה גם שבחיפה יש הרבה דירות ריקות ישנות מירושות וכל מיני דברים כאלה שאנשים לא משתמשים, אבל זה הכל תחושות.

<יובל טלר חסון: בחיפה מדובר על 10000 דירות.

<יובל טלר חסון: אבל שוב, כשהלמ"ס מדבר על דירות ריקות הוא מדבר גם על דירות שבהן הקבלן סיים את הבנייה ועדיין לא מכר את הדירה, גם על דירה שבשיפוצים, דירה הרוסה.

סתיו שפיר: אבל אלה לא הנתונים שהאוצר השתמש בהן בוועדת טרכטנברג.

סתיו שפיר: וועדת טרכטנברג הנתונים שאמרו שיש קרוב ל- 48,000 היו על בסיס צריכת חשמל.

<יובל טלר חסון: נכון.

<יובל טלר חסון: אלה נתונים ארציים.

<יובל טלר חסון: אני לא יודע להגיד את הנתון החיפאי באופן חלקי.

<יובל טלר חסון: גם הנתונים של צריכת החשמל בסוף מושפע הרבה מאוד פעמים מאותם הדברים שאנחנו מדברים עליהם.

<יובל טלר חסון: כשדירה קיבלה טופס 4 ועדיין לא נמכרה לרוכש או דירה שנמצאת בשיפוצים או דירה שהיא הרוסה, נטושה, אלה נמצאות בתוך ה- 48,000 דירות האלה.

<יובל טלר חסון: ולכן הדירות האלה לא בהכרח - - -

סתיו שפיר: מאז 2011 כשהייתה ועדת טרכטנברג, האם עשיתם עוד בדיקה כזאת, בדיקה באופן ספציפי בדיוק כמו הבדיקה של אז כדי לבצע מעקב?

<יובל טלר חסון: מחברת חשמל כן.

סתיו שפיר: ומה היא אומרת?

<יובל טלר חסון: על אף הגדלת היצע הדיור מאז המספרים קטנו ואנחנו מדברים כרגע על אזור ה- 43,000 דירות נכון לתחילת 2016.

סתיו שפיר: גם על בסיס חשמל?

<יובל טלר חסון: שוב, חשוב להבין לא מדובר בדירות שבהן צריכת החשמל היא אפסית, אלא מדובר בדירות שבהן צריכת החשמל היא פחות מ- 750 קילוואט לשעה.

<יובל טלר חסון: שזה הערכות שמדובר ככל הנראה בדירות שהן ריקות ברמה כזאת או אחרת.

ישראל אייכלר: הצלחתי להתבלבל.

ישראל אייכלר: זה שעשיר גדול לא רוצה להשכיר אני מבין, יש לו דירת יוקרה.

ישראל אייכלר: פה מדובר ב-2000, 3000 דולר.

ישראל אייכלר: אתה מדבר על עשרות אלפי דירות ישנות, הרוסות.

<יובל טלר חסון: אני מסתכל על נתונים של הלמ"ס.

ישראל אייכלר: אז למה אנשים לא משכירים, מדובר בעניים ואנשים שאין להם כסף?

<יובל טלר חסון: יש שני נתונים:

<יובל טלר חסון: נתון הלמ"ס של סך כל הדירות הריקות, המדבר באמת על הרבה סיבות שונות של- - -

<אלי מלאכי: חלק מהן, לדוגמה, הן נכסים נטושים שלא משלמים ארנונה.

<אלי מלאכי: אלא לא דירות שבעליהן תושבי חוץ, אלא דירות שפשוט הורסים את הקירות ומגדירים אותן כלא שמישות ובהתאם גם חשבון החשמל שם לא רלבנטי.

ישראל אייכלר: נו, אז זה ראוי להשכרה?

<יובל טלר חסון: לא, זה סיפור אחר ותיכף נדבר על זה.

<אלי מלאכי: הורסים את זה בפועל ואני חושב שהכנסת צריכה באיזה שהוא מקום לחוקק את החוק הזה שלא נותנים פטור לדירות שלא משפצים אותן.

<אלי מלאכי: אתה שובר את האסלה, אתה פטור מארנונה.

<אלי מלאכי: זה לא נורמלי.

<יובל טלר חסון: יש הצעת חוק פרטית בנושא הזה בדיוק שנמצאת על שולחנה של ועדת הכספים.

סתיו שפיר: איזה בדיקות?

סתיו שפיר: אנחנו שלחנו לכם גם את כל ה שאלות מראש, איזה בדיקות ביצעתם מאז שהופעלו התקנות?

<יובל טלר חסון: שוב, קשה מאוד להגיד מאז שהופעלו התקנות, בגלל שהתקנות בפועל הופעלו רק ב- 2016.

סתיו שפיר: שזה גם מאוד משונה.

סתיו שפיר: מה הייתה הסיבה לדחייה כזאת?

<יובל טלר חסון: אני לא נציג משרד הפנים, צריך לשאול את משרד הפנים בנושא הזה.

<יובל טלר חסון: הנושא הזה הגיע לשולחנו של משרד הפנים, מי שמאשר את התקנות בפועל של כל רשות מקומית.

<יובל טלר חסון: לא מכיר את הנושא למה התעכב, הבנתי שהיה עיכוב ולכן הבנתי שרק 2016, בגלל זה אנחנו לא יודעים להגיד מה ההשפעה בפועל של הטלת ארנונה כפולה.

<יובל טלר חסון: אנחנו כן יכולים להגיד, וזה אני אגיד ביחס להערות שהועלו כאן קודם, שעל אף שמדובר באבדן הכנסות של השכרת דירה, אנחנו חושבים שהרבה פעמים דווקא ברגע שמטילים על מישהו עלות נוספת שהיא עלות לא של אבדן הכנסות אלא של הוצאה כספית, מדובר במשהו שכן מהווה תמריץ.

<יובל טלר חסון: אני מכיר מקרים ברמה האישית של מקומות שבהם מחכים עם הדירה עד ליום שבו מסתיימת שנת אבל, ואז פתאום מגיע איזה חיוב על הדירה, באותו רגע שמגיע חיוב על הדירה, אנשים מתחילים להשכיר את הדירה.

<יובל טלר חסון: ולכן אנחנו חושבים שמדובר בתמריץ שהוא תמריץ אפקטיבי.

<יובל טלר חסון: זה בנוגע להערה של נציג עירית תל אביב.

סתיו שפיר: בחנתם את הדבר הזה?

סתיו שפיר: מדדתם את זה עד כמה זה תמריץ אפקטיבי?

<יובל טלר חסון: מדדנו מאיזו בחינה?

סתיו שפיר: בדיקה כלכלית של מספר תמריצים.

<יובל טלר חסון: בדיקה כלכלית מדברת על זה שהעלאת הארנונה מייצרת עלות נוספת של בין 10000 ל- 20000 שקל בשנה, תלוי בגודל הדירה.

<יובל טלר חסון: להבנתנו מדובר פחות או יותר בסדרי גודל, בדומה, פחות או יותר אגב למס על ריבוי נכסים לצורך העניין, מבחינת גודל הדירה, מבחינת שיעורי המחירים.

<יובל טלר חסון: להבנתנו זה תמריץ שאמור להיות תמריץ משמעותי.

סתיו שפיר: לפי מה?

<יובל טלר חסון: לפי תשואה לדירה, לפי מה המחיר דירה שאדם משלם.

סתיו שפיר: למה כפל ארנונה ולא שילוש ארנונה למשל?

<יובל טלר חסון: שוב, לגבי שילוש ארנונה אנחנו לא יודעים להגיד מהי הנקודה הספציפית שבה הדברים נחתכים, לצורך העניין אם ועדת הכספים תחשוב בעת חידוש התקנות ששילוש הארנונה הוא הדבר הנכון, אנחנו לא בהכרח נתנגד, אבל אנחנו לא יודעים להגיד בצורה מפורשת שהכפלת הארנונה היא כן ושילוש לא ולהיפך, אנחנו כן יודעים להגיד שבאזור ה-15,000 שקל זה תמריץ שלהבנתנו מהווה - - -

סתיו שפיר: השאלה שלי היא על מה מתבססת ההבנה הזאת שלכם?

<יובל טלר חסון: על בסיס מחיר דירות ממוצע.

סתיו שפיר: כי גם כשדנו על זה בוועדת הכספים והצענו לשלש את הארנונה או לתת לרשויות כמה כלי גבייה אחרים או יכולת אפילו להגדיל את זה מעבר לכך, משרד האוצר אמר שלפי הבדיקות שלכם רק הכפל נכון.

סתיו שפיר: לכן אני שואלת על מה מתבססות הבדיקות האלה.

<יובל טלר חסון: הבדיקות מתבססות על מה מחיר דירה ממוצע, ביחס למחיר דירה ממוצע, מה גובה הארנונה הנוספת שאנחנו מטילים על אנשים.

ישראל אייכלר: אבל אין לכם נתונים כמה אנשים הלכו והשכירו את הדירה בגלל זה.

<יובל טלר חסון: עוד לא יכולים להיות לנו נתונים בגלל שמדובר רק על שנת 2016.

<אלי מלאכי: אין לזה עומק הסטורי.

<יובל טלר חסון: אני כן אגיד דבר נוסף לגבי דבר שהועלה פה על ידי נציגי הרשויות.

<יובל טלר חסון: לגבי כלים משלימים, אנחנו נכונים מאוד לבחון את היכולת לסייע בידי הרשויות לתת כלים משלימים בין אם זה חשמל ובין אם זה גז, צריך עוד לבדוק את הקונסטלציה החוקית הספציפית שבה אנחנו יכולים לעשות את זה, נפעל במשותף עם הרשויות.

סתיו שפיר: נערכה בדיקה של זה בשלוש השנים האחרונות?

<יובל טלר חסון: בדיקה של מה?

סתיו שפיר: של סיפור החשמל.

סתיו שפיר: זה עלה גם אז.

<יובל טלר חסון: אני לא מכיר שזה עלה גם אז בתור בעיה.

סתיו שפיר: לא, זה עלה אז כאופציה בתוך הדיון, זה בפרוטוקול.

<יובל טלר חסון: אני לא מכיר שזה עלה בפעם הקודמת, אני לא הייתי בפעם הקודמת.

<משה לוי: זה היה בטיוטות של התקנה, הנושא של החשמל, וזה ירד אחרי ההחלטה.

סתיו שפיר: מה זאת אומרת?

<משה לוי: כשהביאו את התקנה לאישור בוועדת הכספים היא כללה את החשמל וכשיצאה התקנה הסופית היא לא כללה את החשמל.

<משה לוי: בטיוטות זה היה.

<יובל טלר חסון: אולי נכון שבדיון בוועדת הכספים הנושא הזה יעלה.

סתיו שפיר: שאלה אחרונה, לפני שאתם עושים את החידוש הזה, אתם תגיעו לוועדת הכספים בחודש הקרוב, איזה מידע אתם הולכים להציג בפני חברי הכנסת?

סתיו שפיר: המידע שיש פה, מידע שמדבר על 1400 דירות, לא הבנתי עם 1400 או 1800.

סתיו שפיר: נסכם 1600 בממוצע בירושלים, ומול 1000 בתל אביב, חיפה אנחנו מבינים שכמה מאות, נתניה עוד לא החילו בכלל.

סתיו שפיר: וגם שם אמור להיות.

<יובל טלר חסון: כן.

<יובל טלר חסון: זה משהו שהם אמורים להחיל.

סתיו שפיר: מה זה אמורים?

<יובל טלר חסון: הם עוד לא קיבלו אישור לתקנות.

סתיו שפיר: אבל הם ביקשו.

<יובל טלר חסון: כן.

סתיו שפיר: אוקיי.

סתיו שפיר: זה מספרים זעומים לעומת כמות הדירות הריקות.

סתיו שפיר: מול ה-43,000 ל- 48,000 זה שום דבר.

סתיו שפיר: אז אם אתם עכשיו כשאתם מגישים, תבואו לחברי הכנסת ותבקשו לחדש את הדבר הזה, זה הנתונים שתראו, זה לא ייראה מספיק.

סתיו שפיר: לעומת זאת, להגיד אחר כך שלא להחיל שום תמריצים בכלל, זה גם בעייתי.

<יובל טלר חסון: אם נניח שלשלש את הארנונה לא ישנה את הנתונים.

<יובל טלר חסון: הנתונים שלהם מתייחסים בפועל מה מספר הדירות שבהן היה - - -

סתיו שפיר: זה יכול לשנות את הנתונים של מי שהחליט להעמיד את הדירה להשכרה, זה נתונים שלא בדקתם.

<יובל טלר חסון: זה יכול לשנות את הדברים האלה, אנחנו לא יכולנו לבדוק בגלל שעוד לא היו נתונים כאלה, בגלל שרק השנה יש נתונים כאלה.

<יובל טלר חסון: אבל זה בכל מקרה לא משנה את העובדה, כרגע הנתונים, אלה הנתונים שמדברים על 3000.

<יובל טלר חסון: הנתונים שהרשויות המקומיות מציגות, מדובר על 3000.

<יובל טלר חסון: זה שאנחנו נגיד שאנחנו רוצים להטיל יותר לא ישנה את זה שהבסיס שהרשויות המקומיות יודעות לדבר עליו הוא באזור ה- 3000.

<עופר צבי ברקוביץ: אנחנו מאמינים שבמידה ויתנו לנו את הגישה לחשבונות הגז והחשמל נוכל לאתר עוד אלפי דירות בירושלים בעניין הזה ואני בטוח שגם בתל אביב.

<עופר צבי ברקוביץ: אנחנו בטוחים בזה, אני אומר, יש בניינים שלמים.

<עופר צבי ברקוביץ: לא צריך להיות, להגיע ל- 1400 דירות בעיר כל כך גדולה כשיש לך בניין ברחוב רבי עקיבא מי שמכיר פרויקט עצום, ירושלים של זהב, כולו סגור.

<עופר צבי ברקוביץ: יש עשרות כאלה.

סתיו שפיר: גם כל התושבים מכירים את הדברים האלה.

סתיו שפיר: זה מה שמדהים, שכל מי שמסתובב בעיר יודע בדיוק במה מדובר.

<יובל טלר חסון: אני אגיד בנושא הזה שדווקא, אלי דיבר על כל ענייני ההתחמקות מהארנונה באמצעות הפעלת מונים כאלה ואחרים, במים הדבר קצת יותר מסובך, בחשמל הנושא הרבה יותר קל.

<יובל טלר חסון: הרבה יותר קל להתחמק באמצעות הפעלת חשמל.

תמר זנדברג: ממש לא.

תמר זנדברג: במים יש צריכה משותפת?

<אלי מלאכי: לא, יש שעון ספציפי.

תמר זנדברג: אבל לא בכל הדירות יש שעון ספציפי.

תמר זנדברג: יש המון דירות שאין שעון ספציפי, יש מונה משותף.

<עופר צבי ברקוביץ: אני רוצה להתייחס בצורה מסודרת לדברים שנאמרו.

<עופר צבי ברקוביץ: אנחנו חמש שנים מאז המחאה החברתית, מאז טרכטנברג, לא נתנו לנו עדיין בירוקרטית את כל הכלים כדי למצות את היכולת שלנו להפעיל את כובד המשקל על אותם בעלי דירות.

<עופר צבי ברקוביץ: אני כן יכול לומר שהמסר הזה, וגם אני כמוך שומע את זה ברמה אישית, יש לי חבר'ה שיש להם דירה במנהטן, שיש להם פה בית בעמק רפאים, בני משפחה, והם מוטרדים מהסוגיה הזאת, זה לא נעלם מעיניהם, הם מדברים איתי על זה.

<עופר צבי ברקוביץ: ואני בהחלט חושב שיש עוד מה להעמיק את המימוש של התקנות, שוב, באמצעות חשמל וגז.

<עופר צבי ברקוביץ: אלי, אני מתנצל, אבל אני מכיר את המציאות לאשורה בשכונות רבות שהשכונות שעליהן אנחנו מדברים ישמשו צעירים במשפחות צעירות אם יושכרו.

<עופר צבי ברקוביץ: אני לא מכיר את המצב עד הסוף בתל אביב אבל בירושלים בוודאות זה יביא.

<עופר צבי ברקוביץ: אני מסכים עם חברי הכנסת לעניין שוק השכירות.

<עופר צבי ברקוביץ: בירושלים המחירים לא ירדו אם לא יהיה פה מהלך אסטרטגי גם מול משקיעים, כי שוק הביקוש הוא אינסופי.

<עופר צבי ברקוביץ: כל שנה יש פה עוד אנשים עשירים שרוצים לקנות עוד דירות ולמצות את ההון שלהם עוד יותר ולכן ההתערבות שלנו בעיני צריכה להיות גם בלממש כל דירה אפשרית להכניס אותה לשוק השכירות, בין אם זה 1000 ובין אם זה 5000, אני מוסיף פה את נושא הנכסים הנטושים שעבר ועדת שרים לחקיקה, רועי פולקמן מקדם הצעת חוק שמדברת על עוד 400,000 מטר בירושלים ועוד 1.5 מיליון מטר בישראל נטושים שבעלי הדירות עשירים, עסוקים במאבקי ירושה, עסוקים לא יודע במה, שוברים קירות, הדירות עומדות במרכז ירושלים, או מלונאות, או דיור או כל מיני דברים אחרים וגם את ההצעה הזאת צריך לקדם ולהשמיש גם אותם.

<עופר צבי ברקוביץ: אני אומר שוב, בתל אביב ובירושלים לא יהיה מענה למכירת דיור.

<עופר צבי ברקוביץ: מי שחושב שהוא יפתור את מצוקת הדיור גם עתודות הקרקע מוגבלות, המשקיעים הם רבים, צריך לייצר פתרונות מקומיים שנותנים מענה לאוכלוסיות שונות ופה עוד קריאה, הנושא של סיוע של הממשלה, של הכנסת למימוש תקנות 188 ליצירת דיור להשכרה על שטחים ציבוריים, על שטחים חומים שזה עוד פתרון שבו אנחנו יכולים לייצר עבור אותן משפחות צעירות 5, 10 שנים מגורים בשכירות בלי שוכר שמשנה להם את השכירות כל שנה, עם בטחון עם יכולת לצבור הון בתוך התהליך הזה, וזה הדבר המשלים.

<עופר צבי ברקוביץ: זאת המציאות ויש מה להחריף גם את הצעדים שאנחנו מנסים להתמודד עם תופעת דירות הרפאים, אני חושב שבאיזה שהוא מקום מזה שאתה מדבר על נתונים יותר נמוכים אולי כן קורה משהו, אולי כן יש ירידה ויש איזה שהוא מימוש מסוים של דירות שכן נכנסות לשוק, יכול להיות שגם צריך להסתכל על הצד החיובי של זה, וצריך להמשיך עם זה אבל צריך להמשיך עם זה לא בהפרשים של שנה ולא שכל שנה אנחנו חוזרים לפה ויש דיונים ואנחנו לא מצליחים לנצל אלא צריך לתת לנו את כל המרווח לפעול.

סתיו שפיר: אני חושבת שזאת הנקודה.

סתיו שפיר: יובל, מה שמטריד אותי בדיון הזה זה זה שהממשלה חוזרת פעם אחר פעם על נכונותה לפתור ולהתמודד עם מצוקת הדיור, ב- 2011 כבר מבינים את גודל הבעיה מבחינת הדירות הריקות, לוקח עוד שנתיים עד שזה מגיע לכנסת ומוצא איזה שהוא תיקון שהוא גם מאוד חלבי, יש לומר, עוברות עוד שנתיים עד שהרשויות הראשונות פורצות הדרך בעניין הזה מסוגלות להתחיל בכלל לממש את התיקון.

סתיו שפיר: אנחנו כבר נגררים על זה חמש שנים, ואחר כך בשנה השישית של הנושא הזה עדיין אין מספיק נתונים אז אם התיקון יעבור הוא יעבור כנראה באופן מאוד דומה.

סתיו שפיר: אני מקווה שלדיון הזה תהיה השפעה והתיקון שיגיע לוועדת הכספים כבר ייראה קצת אחרת בעקבות המסקנות שהוסקו פה, אבל אם הוא מגיע בצורה זהה לאיך שהוא היה קודם, היו עוברות עוד שנתיים עד שהיה מוחל על עוד שתי רשויות שגם בהן יש הערכה של כ- 20,000 דירות ריקות.

סתיו שפיר: כמה זמן צריך לחכות עד שיבוא פתרון לדבר הזה?

סתיו שפיר: זאת סחבת בלתי נתפסת.

סתיו שפיר: זאת לא באחריות

סתיו שפיר: כם הבלעדית, יש פה גם את משרד הפנים שגם היה צריך להיות כאן.

<יובל טלר חסון: מ-2014 כבר נקבעו תקנות אחרונות בנושא.

<יובל טלר חסון: אפשר לבוא למשרד האוצר - - -

סתיו שפיר: מצופה, בעיקר כשמגיעים וגם מציעים רפורמות חדשות עכשיו בחוק ההסדרים בסוגיה של הדיור, מצופה לעשות מעקב ובדיקה אחר הדברים שכבר נוסו.

סתיו שפיר: גם לדבר הזה התייחס מבקר המדינה בדו"ח שלו משנה שעברה.

<יובל טלר חסון: אם כי במקרה הספציפי הזה לא היה ניתן לבצע הערכה, מכיוון שלא היו נתונים עדיין.

סתיו שפיר: היה ניתן לבצע הערכה כלכלית עוד מראש של מה גובה הארנונה שצריך לפסוק כדי לתמרץ דירות לצאת לשוק השכירות.

<יובל טלר חסון: דיברנו על שיעורים שהם שיעורים שעליהם גם הצבעתי קודם, שמדובר פחות או יותר באחוז מערך הדירה.

<יובל טלר חסון: שוב, אנחנו רואים את המספרים האלה גם במקומות אחרים, אני כן רוצה להוסיף גם לגבי נושא השכירות שעלה פה, וגם לגבי נושא המשקיעים שעלה פה, שהממשלה עושה בתחומים האלה צעדים רבים.

דב חנין: בדרך כלל בכיוון הלא נכון.

דב חנין: בהמשך לדבריה של חברת הכנסת זנדברג, אני אומר לך בצער גדול, אני מסתכל על המדיניות שלכם ואם ננסה לרגע, אין פה אפילו התחלה של תשובות.

דב חנין: אם אנחנו מסתכלים על ציבור שוכרי הדירות שהוא ציבור מאוד מאוד גדול.

סתיו שפיר: שני מיליון ישראלים.

דב חנין: הוא נמצא במצוקה מאוד קשה מבחינת היכולת לממן שכר דירה ואת כל יתר ההוצאות.

דב חנין: הממשלה באופן עקבי מתעלמת מהמצוקות של הציבור הזה.

דב חנין: היא מוכנה שהציבור הזה ישלם מחירים יותר גבוהים גם אם עושים צעדים בתחום הדיור אז אתם אומרים בסדר, מה אכפת לי משוכרי הדירות.

דב חנין: יעלו את המחירים לשוכרים, לא מעניין אותנו.

דב חנין: אתם מסתכלים על ציבור שוכרי הדירות בתור האנשים שאתם לא סופרים אותם, אתם לא מתעניינים בהם, אתם לא מייצרים עבורם פתרונות ואחר כך תתפלאו שתהיה פה עוד מחאה חברתית.

סתיו שפיר: משרד הפנים כן נמצא פה.

סתיו שפיר: אוקיי.

סתיו שפיר: אז מה גרר את הסיפור של לאשר את התקנות כל כך הרבה זמן?

<גליה כהן: התקנות אושרו והרשויות המקומיות היו צריכות ליזום - - -

סתיו שפיר: הן יזמו ב- 2014.

<גליה כהן: הם הגישו בקשה ל- 2015, השרים לא דנו בכלל על בקשות של אישורים חריגים בארנונה ובכלל זה - -

דב חנין: היו חילופי שרים, סוף שנה, בשלהי 2015 שמאשרת את הבקשות עבור 2015 - - -

סתיו שפיר: זה הוגש ב- 2014 בשביל 2015.

סתיו שפיר: עוד הייתה ממשלה.

<גליה כהן: הבקשה הוגשה לשנה העוקבת, בסוף 2014 היו חילופי שרים, ב- 2015 לא אושרו בקשות לאישורים חריגים בארנונה ובכלל זה הבקשות של נכסים שלא בשימוש.

<גליה כהן: ובעצם הבקשות הראשונות שהגיעו ואושרו זה ב- 2016, זה מה שיובל מהאוצר אמר, עבור 2016.

<גליה כהן: היישום הוא החל מה- 1.1.16 ועד לסוף שנה זו.

<גליה כהן: הגישו בקשות ואושרו רק ארבע רשויות: ירושלים, תל אביב, יבנה וחיפה.

סתיו שפיר: הממשלה התפרקה בסוף 2014, נכון?

סתיו שפיר: מה גורר דבר כזה לדחייה של עוד שנה שלמה?

סתיו שפיר: שנה שלמה שהם לא יכלו להפעיל את התקנה, שכבר ב- 2011 המליצו על זה שהיא תתקיים.

סתיו שפיר: כבר עברו שלוש ממשלות מאז.

<גליה כהן: השרים דנים בבקשות עבור השנה העוקבת.

<גליה כהן: פעם ראשונה שהם הגישו בקשה - - -

סתיו שפיר: הם יודעים לדון בבקשות רק בדצמבר של סוף שנה?

סתיו שפיר: אי אפשר לעשות את זה קצת יותר מוקדם?

<גליה כהן: המועדים הם מועדים קבועים בחוק.

<גליה כהן: עד ל- 1.7 המועצה אמורה לקבל החלטה והם אמורים להגיש את הבקשות לשר הפנים והאוצר עד ה- 15.7.

<גליה כהן: זה אומר שהצוות המקצועי ממליץ לשרים והשרים מאשרים את הבקשות עד ה- 15.12 עבור השנה העוקבת.

סתיו שפיר: זה חצי שנה.

סתיו שפיר: כל החצי שנה חיכו?

סתיו שפיר: בעיית הדיור היא כל כך דחופה שחצי שנה מחכים עם לאשר את הדברים האלה?

סתיו שפיר: דבר כל כך קטן, בפיילוט של שנתיים.

דב חנין: התשובה האמיתית לשאלתך, גבירתי יושבת הראש, הדברים האלה לא מעניינים את השרים.

דב חנין: תאמיני לי שכשלשרים יש רצון לחתום על משהו, הם חותמים ברגע שהנייר מגיע או לפני שהנייר מגיע אפילו.

סתיו שפיר: אני רוצה להבין אבל למה זה לא מעניין?

סתיו שפיר: למה דבר כזה לוקח חצי שנה בפיילוט של שנתיים בסך הכל.

<גליה כהן: אני חייבת לומר שהם לא חתמו על אף שינוי, גם בלי שום קשר לדירות.

סתיו שפיר: במשך חצי שנה?

סתיו שפיר: הוגש ביולי עד לדצמבר, זה מעל חצי שנה.

<גליה כהן: לא נחתם אף אישור על כלום.

סתיו שפיר: אז מה עושים?

סתיו שפיר: על מה עובדים?

דב חנין: חוק ההסדרה, יש דברים.

סתיו שפיר: לא, באמת.

<גליה כהן: השאלה צריכה להשאל את השרים שהיו.

סתיו שפיר: תפני בבקשה את השאלה שלי לשרים.

סתיו שפיר: אי אפשר להסביר דבר כזה, פיילוט של שנתיים.

סתיו שפיר: אז בשביל מה עושים פיילוט?

סתיו שפיר: הייתה לך תשובה אחרת, אלי?

<אלי מלאכי: הוראת השעה נקטה ב- "המועצה רשאית" מי שרצה, רצה ומי שלא רצה, לא רצה.

<אלי מלאכי: זה לא היה מחייב.

סתיו שפיר: בסדר.

סתיו שפיר: ברור, זה אנחנו יודעים.

סתיו שפיר: מי שביקש, השאלה למה לא אישרו לו.

סתיו שפיר: אנחנו לקראת סיום.

סתיו שפיר: יש אנשים שרוצים להעיר?

תמר זנדברג: אני חייבת הערה, זה מציק לי.

תמר זנדברג: פשוט שמעתם את דבריי, אני בעד, אני בעד לייצר את כל הפתרונות רק חייבים לקחת בחשבון בדרך את נושא הפרטיות.

תמר זנדברג: קצת דיברנו על העברה חופשית של נתונים, בטח, עכשיו נקח מחברת החשמל וניקח מהגז שאלה חברות פרטיות וגם יש תחרות ביניהם, אני חייבת שזה ייאמר כי קצת מציק לי שאנחנו מקיימים את הדיון הזה בלי שהדברים על השולחן.

תמר זנדברג: בסוף יש לנו אזרחים, המידע שלכם כולל המידע הצרכני שלהם אם הם מעוניינים למסור אותו בחינם לחברות האשראי או לפייסבוק זה עניינם, אבל כרשויות שלטוניות שאנחנו נשיג את המידע הזה, זה דבר שיהיה הכרח ויש הכרח לקחת אותו בחשבון בתהליך.

תמר זנדברג: אני לא חושבת שזה בהכרח אומר שכל רשות רשאית להיבטל מלעשות את עבודתה, בטח אם היא מוטלת עליה בתקנות.

תמר זנדברג: צריך לארגן כאן איזשהו מנגנון שיעקוב אחרי הדירות ולא אחרי האנשים, לא אחרי בני האדם והמידע שלהם כי המידע הזה הוא מידע ששייך לאדם והוא מידע פרטי.

תמר זנדברג: אני חייבת לומר את הדברים כי אחר כך זה מגיע למקומות שקורה הדבר ההפוך.

תמר זנדברג: כל הדירות יוצאות דרך המסננת, ואותן דירות שדיברתם עליהן עומדות ריקות אבל מצד שני האנשים מוצאים את עצמם שצריכת החשמל והגז וההרגלים שלהם שאפשר גם לתרגם אותה אחר כך לרשימות מסחריות שאחר כך נמכרות וכל מיני דברים כאלה, דווקא שם אנחנו לא תופסים את מי שצריך וכן תופסים את מי שלא צריך.

תמר זנדברג: אני חייבת לומר את זה לפרוטוקול.

אורי מקלב: תודה רבה גבירתי יושבת הראש, אני מתנצל שבאתי לקראת הסוף אבל הייתי כאן בהתחלה והתעכבה הישיבה כך שנסחפנו לכיוון ישיבה אחרת והעוזרת שלך היא עדות נאמנה על כך.

אורי מקלב: אני רוצה ברשותכם חבריי להציג גם עמדה אחרת, להשביח את הדיון ולחשוב אולי חשיבה שניה בעניין הזה.

אורי מקלב: ה נושא של דירות רפאים יש בו שני היבטים.

אורי מקלב: יש את ההיבט האחד שאולי זה לא טוב שיש אזורים שלא גרים שם, שבאים לשם רק לעתים והמקום הוא לא חי ותוסס, כי מבחינה אורבנית מקום צריך להיות איזה איזון, לא יכול להיות שיש מקומות ריקים, ועל פי רוב זה מתרכז באזורים מסוימים אבל השאלה באמת אם זו הבעיה או שאנחנו לכאורה באים בהשפעת מחירי הדירות על ההשפעה על השוק שאנשים קונים דירות להשקעה ולא גרים שם.

אורי מקלב: זה משפיע, זה מייקר את הדירות מכיוון שאנשים משלמים, מי שקונה על פי רוב יש לו אמצעים והוא מעלה את מחיר הדירות אז השאלה היא האם באמת הדירות שאנחנו מדברים עליהן הן דירות כאלה שאם לא יקנו אותן ואותם משקיעים שבאים לפה רק לעיתים הם לא יקנו אותם, האם באמת זה מה שמשפיע, ואני לא בטוח.

אורי מקלב: אבל מצד שני אנחנו גם צריכים לדעת שבסופו של דבר הארנונה משולמת תמורת מתן שירותים.

אורי מקלב: אנחנו דרך הארנונה, שזה בדיוק ההפוך ממה שאנחנו עושים לגבי דירת רפאים, דירת רפאים היא זו שלא דורשת, היא לא צורכת לא חינוך ולא תרבות ולא השפעה .

דב חנין: אבל היא משתמשת במרחב עירוני.

אורי מקלב: היא גם לא שותה מים.

אורי מקלב: הארנונה בסופו של דבר משולמת, אני רוצה להציג עמדה אחרת מהעמדה שאנשים מסתכלים.

אורי מקלב: האנשים האלה מרגישים שהם למעשה ציונים מאוד מאוד גדולים, כשהם קונים את דירת הרפאים זה לא רק בשביל ההשקעה, הם באים לכאן הרבה יותר.

אורי מקלב: יש להם כאן מערכות כלים, הם מגיעים לפה, הם ממילא מכניסים הרבה כסף זר, הם תורמים לכלכלה של ישראל.

אורי מקלב: זה מביא את המשפחות.

אורי מקלב: זה לא ממש - - -

<קריאה: זה לא מעניין אותנו הזוגות הצעירים שחיים פה?

אורי מקלב: השאלה היא, האם זה יעזור לך?

<קריאה: בטח שכן.

<קריאה: בוודאי שכן.

אורי מקלב: כלכלה טובה עוזרת לנו.

<קריאה: זו לא כלכלה טובה.

אורי מקלב: בסדר, לחשוב חשיבה אחת ולהסתכל על היבט אחד זה דבר נכון אבל כשנמצאים בכנסת צריך לשמוע וכשלא באים לכאן ולא נמצאים, אני חושב שלדיון נכון צריך לתת את שני הצדדים ואי אפשר להתעלם מהאנשים שבאים.

אורי מקלב: הדרך לדעת מהי עיר רפאים, זו דרך, באמת מדובר על ייקור כפול, אדם משלם סתם לדוגמה 10000 שקל, הוא משלם חיוב של 21,000 שקל.

אורי מקלב: זה גידול דרמטי.

אורי מקלב: יש כאלה שזה באמת לא מזיז להם, רק מה הוא ממורמר, זה מרחיק אותו, זה נותן אוירה, המסר הוא שהם אזרחים לא רצויים.

אורי מקלב: אסור לשכוח שבעלי דירות הרפאים האלה לא לוקחים את הכסף שלנו.

אורי מקלב: הם באים ממקומות אחרים ותורמים פה, והקשר שלהם לארץ או למקומות שהם גרים בהם הוא קשר חיובי מבחינת הכנסה כלכלית והשלכות נוספות חיוביות.

אורי מקלב: אדם מגיע במקום לשלושה ימים הוא מגיע לשלושה שבועות בשנה, לא רק הוא מגיע גם הילדים שלו מגיעים.

<קריאה: תסתכל לי בעיניים - - -

אורי מקלב: אם אתה חושב שההתפרצות הזאת היא מה שתוסיף לדיון ואין שום צד למטבע, באמת אנחנו נקבל דיון שהוא מוטה לכיוון צד אחד ואנחנו גם לא נשפיע בעניין הזה מכיוון שכנגד באים אלה שצריכים לקבל את ההחלטות עם דעה אחרת, הם צריכים גם לקבל תשובות ואני חושב שלדברים שאנחנו מעלים צריך לקבל תשובות.

אורי מקלב: יתפתח גם מסחר, אנשים יכולים להשקיע בחצי מחיר מה שעולה לו, אנשים שייכנסו לדירות ויפתחו את המים, וכבר מתפתח מסחר סביב העניין הזה.

אורי מקלב: אי אפשר להעלות ארנונה בלי שנותנים את הכלים הנכונים איך להתמודד איתם.

אורי מקלב: ואי אפשר לדרוש מהרשויות שיעשו, אז עושים עיוותים.

אורי מקלב: כשאין דרך, אומרים רק מעלים ולא נותנים את הדרך, זה יוצר עיוותים וכאוס, יוצאים דברים לא בדרך המלך.

אורי מקלב: תודה.

סתיו שפיר: גם לי יש הערות על זה.

סתיו שפיר: אנחנו חייבים לסיים את הדיון כי יש פה ועדה אחרת שמתכנסת.

סתיו שפיר: אוהד שהיה באמצע דבריו בבקשה.

<אוהד מזרחי: תודה סתיו.

<אוהד מזרחי: בסיכום הדברים שלנו מהשטח, הסוגיה של דירות הרפאים כמו סוגיות דירות אחרות לא יכולות להיות מוטלות על משרד האוצר בלבד.

<אוהד מזרחי: אנחנו בטוחים שאפשר להשיג את המידע עם הנחיות רלבנטיות לרשויות המקומיות.

<אוהד מזרחי: אנחנו מאמינים שגם הרשויות המקומיות, זה אמור להיות האינטרס שלהם לשחרר עוד דירות לשוק לזוגות צעירים בערים שבהם הם גרים, הקמת רשם שכירויות, חברת הכנסת תמר התנגדת לזה, אין ספק שזה דבר שחייב לקרות כי זה יוכל לייצר מאגר מידע שניתן יהיה להציב אותו, לקבל תמונת מידע מדויקת.

סתיו שפיר: זה היה בהצעת החוק המקורית של שכירות הוגנת.

סתיו שפיר: שכל הרשויות רבו מי לא יקים את רשם השכירויות אצלם.

<אוהד מזרחי: נכון.

<אוהד מזרחי: בתור נציגי השטח אנחנו מחזקים את ידיכם ומאמינים שבאמצעות עבודה משותפת נוכל להפיק מידע מאומת שייטיב עם הציבור ככל ועם שוכרי הדירות בפרט.

אורי מקלב: יש לכם מידע על דירות?

אורי מקלב: יש לכם מידע, מישהו עקב אחרי זה?

סתיו שפיר: כבר דנו בזה אורי, אז אני חייבת להמשיך.

<איתי נטר: אני רוצה להגיד משהו בתור נתנייתי במקור, כשפונים אלינו סטודנטים ברופין, יש לנו רכזי שטח ברופין, מתלוננים על זה ששוחטים אותם במחירים והם רבים כל אחד על איזו דירה רעועה באחד המושבים מסביב, ואני במקור מנתניה ו אני יכול להגיד לך הרחוב שלי חשוך, ההורים שלי עוזבים את השכונה כי השכונה ריקה.

<איתי נטר: אין לי ספק שעירית נתניה מרוויחה המון כסף מארנונה ומכל הכסף שמגיע מכסף זר, אבל קשה לי עם הדבר ה זה שההורים שלי עוזבים שכונה כי היא ריקה לחלוטין והחבר'ה ברופין רבים על חצר.

<שי פרלמן: אני מהתאחדות יועצי המשכנתאות.

<שי פרלמן: רציתי להוסיף קצת לגבי חוסר שקיפות בנתוני הדיור מצד המערכת הבנקאית.

<שי פרלמן: חוסר השקיפות שמגיעה מהמקום של נתוני הריביות - - -

סתיו שפיר: זה נושא אחר לחלוטין שאנחנו יכולים לפתוח אותו בוועדה לגמרי לגמרי, זה לא לדיון הנוכחי, אני מצטערת.

סתיו שפיר: להעביר לנו בכתב אם יש דברים נוספים.

<דניה לשד: אני חושבת שגם מה שאני רוצה לומר לא כל כך רלבנטי.

סתיו שפיר: תעבירו לנו פרטים, נשמח לקיים על זה דיון.

סתיו שפיר: גם נגענו בזה קצת, אבל זה לא לדיון הזה, אני מתנצלת.

סתיו שפיר: אני רוצה לסכם.

סתיו שפיר: נחזור לרגע על השתלשלות האירועים.

סתיו שפיר: 2011 אנחנו מבינים שיש 48,000 דירות ריקות בשוק.

סתיו שפיר: 2012 – החלטת ממשלה בנושא, רק במאי 2013 שר הפנים תיקן את התקנות והפיילוט אמור להתחיל ב- 2014 אבל למעשה הוא מתחיל רק ב- 2016 בגלל עיכובים במשרד הפנים שלא הצלחתי להבין מה הם.

סתיו שפיר: בפועל מיושם 2016.

<קריאה: גם 2015.

סתיו שפיר: 2015 מיושם לחלוטין?

סתיו שפיר: אז למה משרד האוצר אמר שאין מה לבדוק?

סתיו שפיר: 2015 כבר גביתם כפל ארנונה?

<אלי מלאכי: כן.

<אלי מלאכי: ב-2015 – 1000 דירות, ב- 2016, 700 דירות.

סתיו שפיר: יובל ממשרד האוצר?

<יובל טלר חסון: דיברנו לפני רק על נתון אחד, לא הכרתי שום נתון אחר.

<יובל טלר חסון: נבדוק את הנתון הזה.

סתיו שפיר: כלומר לא ידעתם שגובים ב- 2015?

<יובל טלר חסון: הגביה הייתה גביה רטרואקטיבית אתה אומר עכשיו?

<יובל טלר חסון: זה בכל מקרה גבייה שלא מייצרת תמריצים לשוק.

<יובל טלר חסון: דירות שהיו ריקות ב- 2015 מתי גבו - - -

<אלי מלאכי: ב-2016.

<אלי מלאכי: 2015 זה על 9 חודשים שלפני 2015.

<אלי מלאכי: המס הוטל ב- 2015, המס הוטל ב-2016.

סתיו שפיר: למרות שמשבר הדיור הוא המשבר החברתי שכולם מדברים עליו ויש על זה הסכמה בכל משרדי הממשלה, עדיין גם בפתרון כזה שיכול להכניס דירות לשוק השכירות, שיכול להשפיע על הורדת מחירי הדיור, הדבר הזה מתעכב פעם אחר פעם, אנחנו מצרפים את זה לשורה של דיונים שבהם זימנו את האוצר כדי לבקש את המחקר שלכם ואת הבדיקה הכלכלית שלכם של תמריצים בשוק הדיור בפרט בשוק השכירות וזה מצטרף לעוד שורה של שאלות שאתם חייבים לעשות עליהן בדיקה מאוד מעמיקה, של מה התמריץ הנכון כדי שלא נבזבז עוד שנה לתמריץ שהוא לא מספק.

סתיו שפיר: אני חייבת להתייחס לדבר שאמר חבר הכנסת מקלב ידידי הטוב.

סתיו שפיר: קרקע היא משאב נגמר, משאב סופי.

סתיו שפיר: מאוד בדומה למים.

סתיו שפיר: לא היית מוכן שיגיע לפה משקיע זר ויקנה כמה מים שהוא רוצה רק בגלל שהוא מפגין כך את חיבתו לארץ ישראל, היית גם שם מייצר עלויות כנראה מאוד מאדו גבוהות כדי לא ליצור מצב שבו המשאב הזה נגזל מאתנו וכך גם קרקע צריך להתייחס אליה כמשאב שהוא סופי שאנחנו צריכים להשתמש בו בחכמה רבה, אני לא אומרת שלא לאפשר למשקיעים אבל צריך לתת אפיקי השקעה אחרים כמו שאמרתי בתחילת הדיון, בנוסף לזה חייבים לייצר מצב של לשחרר עוד דירות לשוק השכירות שחיים בו 2 מיליון ישראלים ונמצאים כל הזמן מול עליית מחירים מטורפת כשהממשלה מתנגדת להטלת פיקוח על מחירים כפי שנהוג בכל העולם.

דב חנין: מייצרת מהלכים שכל הזמן מעלים.

סתיו שפיר: או לרשם שכירויות, שגם זה היה יכול לייצר הקלה באמצעות הגברת השקיפות והבנה איפה בכלל עומדות דירות להשכרה והיכולת לפקח ולתמרץ משכירי דירות כדי שישכירו באופן הוגן.

סתיו שפיר: בהיעדר כל הכלים הנוספים אנחנו חייבים להשתמש בכל כלי אפשרי וכשהכלי של לתת לרשויות אפשרות לשחרר דירות לשוק השכירות או, וכאן יכול להיות שתסכים אורי, לקחת את הכסף שמגיע מהגבייה הנוספת של הארנונה ולא להפנות את זה דווקא לשירותים קהילתיים אחרים אלא להפנות את זה במיוחד ככסף צבוע לשוק הדיור, לייצר באמצעות זה פתרונות נוספים של דיור בר השגה.

סתיו שפיר: בין אם זה שיפוץ של מבנים נטושים והוצאתם לשוק השכירות או לשכירות מסובסדת כזו או אחרת וכולי.

סתיו שפיר: יש אפשרויות, אבל צריך להתחיל ליישם אותם וצריך להתחיל לעשות את זה במהירות הרבה יותר גדולה.

סתיו שפיר: כאן בוועדת השקיפות קראנו להוציא את הנתונים האלה מתוך נסיון לייצר תרבות ארגונית במשרדי הממשלה שבודקת באופן תקופתי ותדיר ורציני מה קורה באמת אחרי שמכניסים תיקונים או רפורמות כאלה ואחרות ובפרט בשוק הדיור.

סתיו שפיר: אני אחזור לדו"ח מבקר המדינה שאני מצטטת ממנו פעם אחר פעם שהראה איך במשך מעל עשור ממשלות ישראל השונות, כמעט שונות, ניסו כל אחת רפורמה חדשה בשוק הדיור שלא עקבו אחת אחרי השניה, שלא בדקו את הנתונים של ההצלחה או הכישלון של הרפורמה הקודמת ולכן נכשלו פעם אחר פעם בפתרון גורף ורציני לבעיה הזאת.

סתיו שפיר: יש פה חברי כנסת, כל מי שיושבים לידי, תמי ואורי ודב שמאוד נחושים לפתור את מצוקת הדיור באמצעות מגוון רחב של כלים, תיעזרו בנו כדי לייצר פתרונות טובים יותר ותיעזרו בוועדת השקיפות כדי להביא נתונים כאלה ולדווח עליהם לציבור מאחר וככל שאנחנו נצליח להראות נתונים של ביצוע ושל הצלחה או של אי הצלחה, צריך להסתכל גם לזה בעיניים, של ניסיונות כאלה ואחרים לתקן כך נוכל לייצר גם פתרונות טובים יותר בפעם הבאה, ולהשתפר.

סתיו שפיר: זה הכלי הבסיסי כדי לשפר את הפתרונות שאנחנו מציעים, וזה נכון לכולנו גם כמחוקקים וגם ברשות המבצעת.

סתיו שפיר: אני אבקש שלקראת הדיון שיהיה בוועדת הכספים על חידוש הוראת השעה הזאת ייערכו בה תיקנים בהתאם לדברים שנאמרו כאן היום ושתצרו מפגש גם מחוץ לוועדה, אנחנו נשמח להיות הגורם המחבר אבל אני בטוחה שאתם יכולים לעשות את זה גם לבד, בין משרד הפנים לאוצר לרשויות המקומיות כדי להבין איך אפשר לייעל את הדבר הזה בין אם זה להסתכל על עוד - - -

<יובל טלר חסון: ייאמר לפרוטוקול, שדנו בנושאים האלה.

סתיו שפיר: אני חשתי שיש כאן בלבול או אי הבנה לגבי הנתונים.

סתיו שפיר: נשמח אם מעכשיו זה יתרחש כדי שהתיקון הנוסף יוכל לייצר תמריץ שהוא יותר משמעותי וגם כדי שיהיה אפשר לבדוק אותו ואני רוצה להבין גם ממשרד הפנים מה פשר הזמן הארוך שחלף ואיך אנחנו מתקנים את זה עם הרשויות הנוספות שצריכות להיכנס לתוך העניין הזה, כשלא ברור כמה כסף נגבה, באיזה עלות, מה תהיה השפעת המהלך ברשויות שנקטו אותו, כרגע זה שלוש אבל זה צריך להגיע לארבע מאוד בקרוב, לא נוכל לדעת אם זה אפקטיבי ואיך צריך גם לתקן אותו.

סתיו שפיר: היות שלא בוצעה הבדיקה שהייתה אמורה להתבצע גם טרם הוועדה, נבקש ממשרד האוצר ומשרד הפנים לעשות בדיקה מעמיקה עד סוף השנה בנושא הזה.

סתיו שפיר: כמה דירות ריקות יש היום לפי אומדנים שתיארנו כאן או אומדנים נוספים אם יש לכם, האם יש השפעה כל שהיא על שכר הדירה בערים שהחילו את התקנות, האם הייתה השפעה מצננת כלפי רכישת דירות להשקעה במיוחד על ידי תושבי חוץ, כמה מהדירות האלה הן בכלל דירות שנרכשו על ידי תושבי חוץ וכמה על ידי תושבים ישראליים.

סתיו שפיר: האם נעשתה בדיקה, אפילו מדגמית, להערכת רמת הדיוק של מדידת חשמל ומים כשיטה מדויקת למציאת דירות ריקות, מדוע לא תחול חובת דיווח עם קנס בצידה, למה רק למדוד מים/חשמל ולעודד בזבוז והימנעות מהמס, מדוע עיריות נוספות לא החילו את המס, כמה דירות ריקות יש מחוץ לעיריות שדובר בהן שזה חיפה תל אביב ירושלים ונתניה.

סתיו שפיר: האם עלויות הגביה גבוהות מדי, האם מסובך מדי לבדוק ולבסוף מתוך הדירות הריקות מה העלות הממוצעת שלהן והאם באמת דירות יוקרה או לא.

סתיו שפיר: הוועדה מבקשת מעיריות ירושלים תל אביב וחיפה לשתף פעולה עם האוצר בנושא הזה.

סתיו שפיר: אני רואה כאן נכונות רבה של העיריות לנסות לחזק את הכלים האלה ונבקש גם הערכה כלכלית בהתאם לבדיקה הזאת לגבי מיסוי דירה שלישית שעולה כאן לדיון.

סתיו שפיר: כל המידע הזה צריך להיות זמין לחברי הכנסת בבואם לאשר את העניין בוועדת הכספים בחודש הקרוב.

סתיו שפיר: תודה רבה לכולכם והמשך יום מוצלח, הישיבה נעולה.